นายกฯตุรกีเผย กลุ่ม IS อยู่เบื้องหลังเหตุระเบิดสนามบินเมืองอิสตันบูล
นายกฯตุรกีเผย กลุ่มรัฐอิสลาม (IS) เป็นผู้อยู่เบื้องหลังเหตุการณ์ระเบิดที่สนามบินอตาเติร์กในเมืองอิสตันบูล ประเทศตุรกี ด้วยมือระเบิดพลีชีพ 3 ราย ส่งผลให้มีผู้เสียชีวิต 36 ราย บาดเจ็บ 147 ราย
29 มิ.ย. 2559

นายบินาลี ยิลดิริม นายกรัฐมนตรีตุรกี เปิดเผยว่า กลุ่มรัฐอิสลาม (IS) เป็นผู้อยู่เบื้องหลังเหตุการณ์ที่คนร้ายก่อเหตุระเบิดที่สนามบินอตาเติร์กในเมืองอิสตันบูล ประเทศตุรกี ด้วยน้ำมือของมือระเบิดพลีชีพ 3 ราย
คนร้ายได้จุดชนวนระเบิดที่บริเวณสนามบินอตาเติร์กในเมืองอิสตันบูล ประเทศตุรกี เมื่อคืนนี้ตามเวลาท้องถิ่น โดยนายเบคีร์ บอซดัก รัฐมนตรียุติธรรมตุรกีเปิดเผยว่า คนร้ายได้กราดยิงผู้คนแบบไม่เลือกหน้า ก่อนที่จะจุดชนวนระเบิดฆ่าตัวตายที่สนามบิน
นายกรัฐมนตรีตุรกีระบุว่า เหตุการณ์ดังกล่าวส่งผลให้มีผู้เสียชีวิตแล้ว 36 ราย บาดเจ็บอีก 147 ราย ในจำนวนนี้มีชาวต่างชาติรวมอยู่ด้วย
ทั้งนี้ สนามบินอตาเติร์กเป็นสนามบินใหญ่ที่สุดของตุรกี และเป็นศูนย์กลางการเดินทางหลักของผู้ที่เดินทางระหว่างประเทศ